Document ID: 32012D0767

VYKONÁVACIE ROZHODNUTIE KOMISIE
zo 7. decembra 2012,
ktorým sa určuje referenčné laboratórium EÚ pre slintačku a krívačku a zrušuje rozhodnutie 2006/393/ES
[oznámené pod číslom C(2012) 8901]
(Text s významom pre EHP)
(2012/767/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (1), a najmä na jej článok 69 ods. 1,
keďže:
(1)
V smernici 2003/85/ES sa stanovujú minimálne kontrolné opatrenia, ktoré sa majú uplatňovať v prípade výskytu ohniska slintačky a krívačky, a určité preventívne opatrenia zamerané na zvýšenie informovanosti a pripravenosti príslušných orgánov a poľnohospodárov, pokiaľ ide o toto ochorenie.
(2)
Smernica 2003/85/ES okrem iného stanovuje, že referenčné laboratórium EÚ pre slintačku a krívačku bude určené s cieľom vykonávať funkcie a povinnosti uvedené v prílohe XVI k uvedenej smernici.
(3)
Komisia v úzkej spolupráci s členskými štátmi uskutočnila verejnú súťaž na výber referenčného laboratória EÚ, pričom zobrala do úvahy kritériá technickej a vedeckej kompetencie a odborné skúsenosti zamestnancov.
(4)
Po ukončení výberového konania bolo úspešné laboratórium - Inštitút pre zdravie zvierat, laboratórium v Pirbrighte (Institute for Animal Health, Pirbright Laboratory), sponzorovaný Radou pre výskum, biotechnológiu a biologické vedy (BBSRC, Biotechnology and Biological Sciences Research Council) - určené rozhodnutím Komisie 2006/393/ES (2) za referenčné laboratórium EÚ pre slintačku a krívačku na obdobie piatich rokov so začiatkom od 7. júna 2006.
(5)
Smernica 2003/85/ES tiež stanovuje, že Komisia by mala preskúmať určenie referenčného laboratória EÚ pre slintačku a krívačku s cieľom zistiť, či sú splnené funkcie a povinnosti tohto laboratória stanovené v prílohe XVI k uvedenej smernici.
(6)
V hodnotení, ktoré začala Komisia a ktoré bolo dokončené v apríli 2011, sa dospelo k záveru, že Inštitút pre zdravie zvierat, laboratórium v Pirbrighte úspešne plní všetky svoje funkcie a úlohy referenčného laboratória EÚ pre slintačku a krívačku, ako sú stanovené v prílohe XVI k smernici 2003/85/ES, a povinnosti referenčného laboratória EÚ, ako je stanovené v článku 32 ods. 2 a 4 nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (3).
(7)
Určenie tohto laboratória za referenčné laboratórium EÚ pre slintačku a krívačku by sa preto malo predĺžiť na dobu neurčitú.
(8)
Okrem toho Spojené kráľovstvo oficiálne informovalo Komisiu, že Inštitút pre zdravie zvierat, laboratórium v Pirbrighte (Institute for Animal Health, Pirbright Laboratory) sa teraz nazýva Pirbrightský inštitút (Pirbright Institute).
(9)
Aby nedošlo k narušeniu činností referenčného laboratória EÚ pre slintačku a krívačku, je vhodné, aby sa opatrenia stanovené v tomto rozhodnutí uplatňovali so spätnou platnosťou od 7. júna 2011.
(10)
V záujme jednoznačnosti a zjednodušenia právnych predpisov Únie by sa preto malo rozhodnutie 2006/393/ES zrušiť a nahradiť týmto rozhodnutím.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Inštitút Rady pre výskum, biotechnológiu a biologické vedy (BBSRC) v Pirbrighte v Spojenom kráľovstve je určený za referenčné laboratórium EÚ pre slintačku a krívačku.
2. Pravidlá týkajúce sa funkcií a povinností referenčného laboratória EÚ uvedeného v odseku 1 sú stanovené v prílohe XVI k smernici 2003/85/ES.
Článok 2
Rozhodnutie 2006/393/ES sa zrušuje.
Odkazy na zrušené rozhodnutie sa považujú za odkazy na toto rozhodnutie.
Článok 3
Toto rozhodnutie sa uplatňuje od 7. júna 2011.
Článok 4
Toto rozhodnutie je určené členským štátom.
V Bruseli 7. decembra 2012

Labels: 7
3
6
0